Leo episcopus, seruus seruorum Dei, venerabili fratri episcopo Aboensi et dilectis filijs archidiacono ac Aruido Lille, canonico ecclesie Aboensis, salutem et apostolicam benedictionem. Vite ac morum honestas aliaque laudabilia probitatis et virtutum merita, super quibus dilectus filius Ericus Suenson, decanus ecclesie Lincopensis, apud nos fidedigno commendatur testimonio, nos inducunt ut sibi reddamur ad gratiam liberales. Cum itaque, sicut accepimus, quoddam perpetuum simplex beneficium ecclesiasticum, prebenda nuncupatum, ad altare Sancti Sigfridi situm in ecclesia Aboensi, quod, ut asseritur, de iure patronatus laicorum existit et quod dilectus filius Johannes, electus Lincopensis, tempore prouisionis et prefectionis de persona sua ecclesie Lincopensis, tunc certo modo pastoris solatio destitute, per nos nuper factarum obtinebat, prout obtinet, per prouisionem et prefectionem huiusmodi ac munus consecrationis eidem Johanni electo impendendum vacare speretur, nos prefato Erico, qui, vt asserit, decanatum dicte ecclesie Lincopensis inter alia obtinet, premissorum meritorum suorum intuitu specialem gratiam facere volentes, ipsumque Ericum a quibusuis excommunicationis, suspensionis et interdicti alijsque ecclesiasticis sententijs, censuris et penis, a iure uel ab homine quauis occasione uel causa latis, si quibus quomodolibet innodatus existit, ad effectum presentium dumtaxat consequendum harum serie absoluentes et absolutum fore censentes, necnon omnia et singula alia beneficia ecclesiastica cum cura et sine cura, que etiam ex quibusuis apostolicis dispensationibus dictus Ericus obtinet et expectat ac in quibus et ad que ius sibi quomodolibet competit, quecunque, quotcunque et qualiacunque sint, eorumque ac dicti decanatus fructuum, reddituum et prouentuum veros annuos valores, ac huiusmodi dispensationum tenores presentibus pro expressis habentes, ac iuripatronatus huiusmodi, quatinus ex fundatione uel dotatione existat, pro medietate alias in totum hac vice dumtaxat specialiter et expresse derogantes, discretioni vestre per apostolica scripta mandamus, quatinus uos uel duo aut vnus uestrum per uos uel alium seu alios beneficium predictum, cuius fructus, redditus et prouentus quatuor marcharum argenti secundum communem extimationem valorem annuum, ut dictus Ericus etiam asserit, non excedunt, cum ius illud, ut prefertur, aut per lapsum temporis de consecrandis episcopis a canonibus diffiniti uel alias quouis modo preterquam per ipsius electi obitum vacare contigerit, etiam si actu quouis modo, aut ex alterius cuiuscunque persona, seu per liberam resignationem dicti Johannis electi uel cuiusuis alterius de illo extra Romanam curiam etiam coram notario publico et testibus sponte factam, vacet, etiam si tanto tempore vacauerit, quod eius collatio iuxta Lateranensis statuta concilij ad sedem apostolicam legitime deuoluta ipsumque beneficium dispositioni apostolice specialiter reseruatum existat, et super eo inter aliquos lis, cuius statum presentibus haberi volumus pro expresso, pendeat indecisa, dummodo tempore dati presentium non sit in eo alicui specialiter ius quesitum et alterius medietatis dictorum patronorum, quatinus ius patronatus huiusmodi ex fundatione uel dotatione existat, ut prefertur, ad hoc expressus accedat assensus cum omnibus iuribus et pertinentijs suis, eidem Erico auctoritate nostra conferre et assignare curetis, jnducentes eundem Ericum uel procuratorem suum eius nomine in corporalem possessionem beneficij iuriumque et pertinentiarum predictorum, et defendentes inductum, amoto exinde quolibet illicito detentore, ac facientes Ericum uel pro eo procuratorem predictum ad beneficium huiusmodi, ut est moris, admitti sibique de illius fructibus, redditibus, prouentibus, iuribus et obuentionibus vniuersis integre responderi, contradictores auctoritate nostra appellatione postposita compescendo, non obstantibus felicis recordationis Bonifacij pape viii, predecessoris nostri, ac alijs constitutionibus et ordinationibus apostolicis necnon statutis et consuetudinibus dicte ecclesie Aboensis, iuramento, confirmatione apostolica uel quauis firmitate alia roboratis contrarijs quibuscunque, aut si aliqui super prouisionibus sibi faciendis de huiusmodi uel alijs beneficijs ecclesiasticis in illis partibus speciales uel generales dicte sedis uel legatorum eius litteras impetrarint, etiam si per eas ad inhibitionem, reseruationem et decretum uel alias quomodolibet sit processum, quibus omnibus prefatum Ericum in assecutione dicti beneficij volumus anteferri, sed nullum per hoc eis, quoad assecutionem beneficiorum aliorum, preiudicium generari, seu si venerabili fratri nostro episcopo et dilectis filijs capitulo Aboensi uel quibusuis alijs communiter uel diuisim ab eadem sit sede indultum, quod ad receptionem uel prouisionem alicuius minime teneantur, et ad id compelli aut quod interdici, suspendi uel excommunicari non possint. Quodque de huiusmodi uel alijs beneficijs ecclesiasticis ad eorum collationem, prouisionem, presentationem seu quamuis aliam dispositionem coniunctim uel separatim spectanibus nulli valeat prouideri per litteras apostolicas, non facientes plenam et expressam ac de uerbo ad uerbum de indultis huiusmodi mentionem et qualibet alia dicte sedis indulgentia generali uel speciali cuiuscunque tenoris existat, super quibus presentibus non expressam uel totaliter non insertam effectus huiusmodi gratie impediri valeat, quomodolibet uel differri et de qua cuiusque toto tenore habenda sit in nostris litteris mentio specialis, aut si dictus Ericus presens non fuerit ad prestandum de obseruandis statutis et consuetudinibus dicte ecclesie Aboensis solitum iuramentum, dummodo in absentia sua per procuratorem ydoneum et cum ad ecclesiam ipsam Aboensem accesserit corporaliter illud prestet. Nos enim exnunc irritum decreuimus et inane, si secus super hijs a quoquam quauis auctoritate scienter uel ignoranter contigerit attemptari. Datum Rome apud Sanctum Petrum, anno jncarnationis dominicæ millesimoquingentesimoterciodecimo (anno), pridie nonas aprilis, pontificatus nostre anno primo. Chr:(an) N. de Aucia. Leo Valtrinj.